

Navn/ID:\_\_\_\_\_\_\_\_\_\_\_\_\_\_\_\_\_\_\_ Dato for benyttelse af banen d. \_\_\_\_\_\_\_\_2023

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Medlems underskrift Løbsleder

**20-timers arbejdsordning**

Der er i Autoafdelingen indført en 20-timers arbejdsordning, som primært skal lette vores baneudvalg med deres mange opgaver på Nisseringen.

Det er derfor besluttet at alle aktive medlemmer af NMKA forpligter sig til 20-timers arbejde på Nisseringen i indeværende sæson. Man er aktiv, når man er medlem af Autoafdelingen og benytter banen til træning, klubmesterskab og 2-timers løb. Det vil sige at første gang man stiller med sin bil på Nisseringen og vil benytte den til ovenstående har man underlagt sig de 20-timer, som skal arbejdes af.

Aktive ungdomsmedlemmer forpligter sig til 10 timers arbejde.

**Afregning/Betaling:**

Timeregnskabet gøres op hvert år sidst på sæsonen. De timer som man ikke har arbejdet af vil blive faktureret herefter i indeværende regnskabsår og med betalingsfrist ved udgangen af kommende sæson (året efter).

Man arbejder 100,- af i timen. Altså 20x100 kr. = 2000,- kr.

Har man ikke arbejdet nogen timer, bliver der tillagt en bod på 500,- kr. således at beløbet man skylder er i alt 2500,- kr.

Har man f.eks. kun lagt 10 timers arbejde i løbet af sæsonen, skylder man 1000,- kr., når timeregnskabet gøres op. Der kan afvikles arbejdstimer ved Landskampen og de andre store løb. Disse timer regnes for halve timer (to timer regnes for én afviklet time).

Ved gæld til NMKA henvises der i øvrigt til NMKA´s vedtægter §14 og DASUs vedtægter §15

**Hvilke opgaver tæller med:**

Da denne ordning er lavet for at hjælpe baneudvalget, er det primært deres opgaver, som tæller med i de 20 arbejdstimer. Herunder kan bl.a. nævnes baneklargøring, baneoprydning, vedligehold af arealer, vedligehold af maskiner, bygninger og forbedringsarbejde på banen, materiel og arealer.

Andre opgaver kan forekomme men disse skal godkendes af bestyrelsen. Eksempler på disse kunne være diverse PR-arbejde, vedligehold af klubbiler, vedligeholdelse/reetablering af banen, klubhus og skure, markedsføringsopgaver m.m.

**Hvilke opgaver tæller ikke med:**

Opgaver i forbindelse med Træningsaftener, Klubmesterskaber, 2-timersløb, PR-dag, arrangementer samt firmaløb.

**Registrering:**

På tavlen i klubhuset skrives ned hver gang man har været og arbejdet timer af. Denne registrering sørger dagens tovholder fra bestyrelsen for og ved endt arbejdsdag tages et billede af tavlen, som sendes til klubbens kasserer og formand. Der bliver udarbejdet en liste med de aktive medlemmers navn og ID-nr. På denne registreres det løbende hvor mange timer man har arbejdet af på sin gæld. Det registreres ligeledes hvis man har valgt at betale sin gæld med det samme.

Bestyrelsen står for registreringen af arbejdstimer, det er vigtigt at sørge for at give besked, når man kommer og går, så man undgår misforståelser.

Vi håber, at dette tiltag gør, at vi kan få lavet en masse opgaver på Nisseringen i løbet af sæsonen, således at arbejdet ikke kun hænger på nogle få hoveder.

**Undtagelse:**

Det er besluttet at nye medlemmer kan benytte banen ved 1 træning uden at forpligte sig til denne 20-timers regel.

Medlemmer bosiddende i Jylland, på Fyn eller Bornholm samt Sverige er ligeledes fritaget fra denne regel pga. deres rejseomkostninger.

HUSK AT DET ER NEMMERE

AT KUNNE NYDE,

HVIS ALLE ER MED TIL AT YDE